Broj: 711-I-835-M-135/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Mile Pavičića, općinskog načelnika Općine Kaptol,** za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

1. **Sukladno odredbama ZSSI/21-a, nema zapreke da obiteljsko poljoprivredno gospodarstvo (u daljnjem tekstu: OPG) čiji je nositelj obveznik Mile Pavičić, općinski načelnik Općine Kaptol, podnese kreditni zahtjev Hrvatskoj banci za obnovu i razvoj (u daljnjem tekstu: HBOR), niti da nadležno tijelo HBOR-a, sukladno svojim ovlastima i internim pravilima, podneseni kreditni zahtjev odobri te sklopi ugovor o dodjeli kredita s navedenim poslovnim subjektom.**
2. **Ukoliko dođe do sklapanja ugovora o kreditu između HBOR-a i OPG-a iz točke I. izreke, obveznik je dužan navedenu okolnost, kao i eventualne druge promjene u imovinskom stanju nastale povodom realizacije predmetnog kredita, navesti u godišnjoj imovinskoj kartici koja se podnosi do 31. siječnja svake godine.**

Obrazloženje

Zahtjev za davanjem mišljenja Povjerenstva podnio je Mile Pavičić, općinski načelnik Općine Kaptol. U knjigama ulazne pošte Povjerenstva zahtjev je zaprimljen 9. ožujka 2022. pod poslovnim brojem 711-U-3481-M-111/22-01-1, povodom kojeg se vodi predmet broj M-135/22.

Člankom 3. stavkom 1. podstavkom 34. ZSSI/21-a propisano je da su općinski načelnici i njihovi zamjenici obveznici u smislu navedenog zakona, stoga je Mile Pavičić povodom obnašanja dužnosti općinskog načelnika Općine Kaptol obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da obnaša dužnostopćinskog načelnika Općine Kaptol od 1997. te da se bavi poljoprivrednom proizvodnjom od 1985. putem registriranog OPG-a, slijedom čega traži mišljenje Povjerenstva može li kao poljoprivrednik koristiti kredit za obrtna sredstva kod HBOR-a, pod jednakim uvjetima kao i ostali poljoprivrednici, odnosno imatelji OPG-a.

Člankom 5. stavkom 1. podstavkom 4. ZSSI/21-a propisano je da se poslovni odnos odnosi i na državne potpore te druge oblike izravnog stjecanja sredstava od tijela javne vlasti, dok je podstavkom 5. navedenog članka propisano da je OPG poslovni subjekt u smislu istog Zakona.

Člankom 2. Zakona o Hrvatskoj banci za obnovu i razvitak („Narodne novine“, broj 138/06. i 25/13.) propisano je da je HBOR razvojna i izvozna banka Republike Hrvatske, čiji je cilj poticanje razvitka hrvatskoga gospodarstva.

Sukladno članku 10. navedenog Zakona, djelatnosti HBOR-a prvenstveno su financiranje obnove i razvitka hrvatskoga gospodarstva, financiranje infrastrukture, poticanje izvoza, potpora razvitku malog i srednjeg poduzetništva poticanje zaštite okoliša i dr., što se između ostalog, postiže odobravanjem kredita i drugih plasmana.

Člankom 3. stavkom 1. točkom a) Zakon o poljoprivredi („Narodne novine“ broj 118/18., 48/20., 127/20. i 52/21.) propisano je da je poljoprivrednik fizička ili pravna osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; samoopksrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“ broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

U ovoj situaciji obveznik Mile Pavičić, općinski načelnik Općine Kaptol, koji obavlja poljoprivrednu djelatnost putem OPG-a namjerava aplicirati za kreditna sredstva koja dodjeljuje HBOR, što predstavlja poslovni odnos državne potpore u smislu članka 5. stavka 1. podstavka 4. ZSSI/21-a.

S obzirom da se ne radi o tijelu javne vlasti u kojem obveznik obnaša dužnost, nije suprotno odredbama ZSSI/21-a da OPG kojem je obveznik nositelj podnese zahtjev te pod jednakim uvjetima ostvari kreditna sredstva HBOR-a.

Povjerenstvo ukazuje da OPG nema vlastiti OIB, već je to OIB njegova nositelja te nositelj stječe prava i obveze u ime OPG-a pa sukladno tome OPG nije pravna osoba, odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim fizičke osobe mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Povjerenstvo stoga prihode koji se ostvaruju djelatnošću OPG-a smatra imovinom odnosno prihodom nositelja OPG-a koje je obveznik dužan prijaviti u imovinskoj kartici.

Slijedom navedenoga, ukoliko dođe do sklapanja ugovora o kreditu između OPG-a i HBOR-a, obveznik je dužan je iznos kredita, kao i ostale bitne promjene na imovini nastale kao posljedica realizacije navedenog kredita (primjerice stjecanje pokretnina vrijednosti veće od 30.000,00 kn ili povećanje vrijednosti nekretnina) navesti u godišnjoj imovinskoj kartici koja se podnosi do 31. siječnja svake godine.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mile Pavičić, elektroničkim putem
2. Objava na internetskoj stranici Povjerenstva
3. Pismohrana